მელქისედეკი (პროვინციის მეფე)

მელქისედეკი — პირველი „პროვინციის მეფე“ 1311-1320 წლებში, დავით VIII-ის შვილი. ჯვრის მონასტრის აღაპში მოხსენიებულია „მეფეთ-მეფედ“, ხოლო სინას მთის სულთა მატიანეში — „მეფედ“. ჰოვჰანავანქის მონასტრის ეგვტერის წარწერაშიც მელქისედეკი „მეფეა“ და შემკობილია „დიდის“ ტიტულით. ამავე წარწერის თანახმად, მას ჰყოლია მეუღლე თამარი და შვილი გიორგი. მელქისედეკი ძმასთან, ანდრონიკესთან ერთად ამტკიცებს დავით VIII-ის მიერ გაცემულ სიგელს (1297 წ.). მელქისედეკის „მეფობას“ ადასტურებს ე. თაყაიშვილის მიერ გამოცემული ერთი ქრონიკაც: „პირველნი მეფენი ესენი არიან. ამათ უკან მელქისედეგ დაჯდა“. მელქისედეკი ჯავახეთში ფლობდა ალასტანსა და მის მიმდებარე ტერიტორიას, აგრეთვე ყოფილი ახალქალაქის საერისთავთ-ერისთავოს მიწების ნაწილს. მელქისედეკის სამფლობელოშივე შემოდიოდა სამხრეთ ქართლის ტერიტორია, რომელიც ლორესაც მოიცავდა.

ლიტერატურა
 ნინიძე დ., სოფელ ალასტანის ისტორიიდან, „მასალები საქართველოს სოფლების ისტორიისათვის“, ნაწ. 3, თბ., 1987 
 ნინიძე დ., პროვინციის მეფეები XIV-XV საუკუნეების საქართველოში, თბ., 1995

კატეგორია:ქართველი დიდი ფეოდალები
კატეგორია:XIV საუკუნის ქართველები
კატეგორია:საქართველოს სამეფოს ბაგრატიონები